Developing competent adult educators in learning organizations
Authors: Παυλάκης Εμμανουήλ 
Published: September 2021

Έμπειροι και ικανοί εργαζόμενοι, ιδιαίτερα όσοι είναι εξειδικευμένοι σε ένα θέμα, συχνά χρησιμοποιούνται ως εσωτερικοί εκπαιδευτές για την κάλυψη των εκπαιδευτικών κενών και αναγκών άλλων εργαζόμενων στον ίδιο οργανισμό. Οι Εσωτερικοί Εκπαιδευτές περισσότερο προκύπτουν, παρά αναπτύσσονται στη βάση μιας συνειδητής απόφασης που λαμβάνεται σύμφωνα με συγκεκριμένα κριτήρια. Επιπλέον, όπως η βιβλιογραφική επισκόπηση αποκαλύπτει, οι Εσωτερικοί Εκπαιδευτές δεν λαμβάνουν κατάλληλη εκπαίδευση σχετικά με εκπαιδευτικές / παιδαγωγικές ικανότητες ή βασικές ικανότητες που θα τους βοηθήσουν στον ρόλο τους και θα βελτιώσουν τα επίπεδα αλληλεπίδρασης, επικοινωνίας και συνεργασίας με τους εκπαιδευόμενούς τους. Από την άλλη πλευρά, οι Εσωτερικοί Εκπαιδευτές σε ένα οργανισμό έχουν ένα σημαντικό ρόλο, καθώς επηρεάζουν και συχνά καθορίζουν τη μαθησιακή εξέλιξη άλλων ατόμων στον οργανισμό, μέσω διαφόρων μαθησιακών τεχνικών και δραστηριοτήτων, που συμπεριλαμβάνουν τυπική κατάρτιση, μάθηση σε ομάδες, εκπαίδευση πάνω στη δουλειά κτλ. Αυτή η εξέλιξη μπορεί να εκκινεί από ατομικό επίπεδο, ωστόσο μπορεί να οδηγήσει σε ανάπτυξη της ομάδας ή ακόμη ανάπτυξη του οργανισμού ως ολότητα και μπορεί τελικά να καταλήξει σε αυτό που αναφέρεται ως Οργανισμός Μάθησης.Το project ‘Εκπαίδευση και Ανάπτυξη Ικανών Εσωτερικών Εκπαιδευτών’ (TraDeCΙT) σε ένα πολυεθνικό οργανισμό σχεδιάστηκε για να ανταποκριθεί ακριβώς σε αυτή την προοπτική. 36 Εσωτερικοί Εκπαιδευτές εκπαιδεύτηκαν και παρακολουθήθηκαν κατά τη διάρκεια μιας περιόδου δύο ετών μετά τη συμμετοχή τους στο TraDeCIT. Τα ευρήματα από ποιοτική έρευνα δείχνουν μια σημαντική αλλαγή στη στάση τους σχετικά με τη δυνατότητά τους να επηρεάσουν θετικά τη δική τους μαθησιακή εξέλιξη και την αντίστοιχη άλλων ατόμων στον οργανισμό.Ακόμα, υπάρχουν ενδείξεις ότι ο πολυεθνικός οργανισμός πληροί κάποια βασικά κριτήρια Οργανισμού Μάθησης, όπως μάθηση σε ομάδες, δημιουργία οργανωσιακών μαθησιακών μηχανισμών και διάχυση γνώσης. Αν και υπάρχουν κάποιοι γενικοί προβληματισμοί σχετικά με τη διαδικασία σύμφωνα με την οποία ο μετασχηματισμός του οργανισμού που εξετάζεται σε αυτή τη διατριβή λαμβάνει χώρα, τα συμπεράσματα από αυτή τη μελέτη καταλήγουν ότι ο οργανισμός χρειάζεται να ενισχύσει τον ρόλο των Εσωτερικών Εκπαιδευτών και να ελαχιστοποιήσει τα εμπόδια στην οργανωσιακή μάθηση, που προκαλούνται από συστήματα και διαδικασίες του ίδιου του οργανισμού. Υπάρχει η πεποίθηση ότι τα ευρήματα της μελέτης μπορούν να συμβάλλουν στην κατανόηση του περιβάλλοντος μάθησης εντός του οποίου οι Εσωτερικοί Εκπαιδευτές σχεδιάζουν, οργανώνουν, υλοποιούν και αξιολογούν μαθησιακές δραστηριότητες. Εκτιμάται επίσης ότι τα ευρήματα από την έρευνα θα ενισχύσουν τη φωνή όσων υποστηρίζουν την ανάγκη για τους Εκπαιδευτές Ενηλίκων να αναπτύσσουν οριζόντιες ικανότητες, όπως κριτική σκέψη, δημιουργικότητα, επικοινωνία, ενσυναίσθηση και συνεργατικότητα για τους εαυτούς τους και για άλλους εντός του πλαισίου ενός οργανισμού. Επιπρόσθετα, είναι φανερό ότι τα αποτελέσματα από την μελέτη υποδηλώνουν την ανάγκη για περαιτέρω έρευνα σε ένα υποσχόμενο πεδίο που δίνει έμφαση στον μετασχηματισμό ικανών εργαζόμενων σε εσωτερικούς εκπαιδευτές εντός του οργανισμού και στη διαδικασία και τις συνθήκες κάτω από τις οποίες αυτός ο μετασχηματισμός συμβαίνει. Πρόσθετη έρευνα προτείνεται επίσης και για τον τρόπο σύμφωνα με τον οποίο οι Εσωτερικοί Εκπαιδευτές αντιλαμβάνονται τον ρόλο τους ως καταλύτες αλλαγών και συνεισφέρουν στην ανάπτυξη ενός Οργανισμού Μάθησης.